Document ID: 32009D0159

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Φεβρουαρίου 2009
για τη χορήγηση παρέκκλισης στην Αυστρία κατ’ εφαρμογή της απόφασης 2008/671/ΕΚ σχετικά με την εναρμονισμένη χρήση ραδιοφάσματος στη ζώνη συχνοτήτων των 5 875-5 905 MHz για συναφείς με την ασφάλεια εφαρμογές των ευφυών συστημάτων μεταφορών (ITS)
[κοινοποιηθείσα υπό τον αριθμό Ε(2009) 1136]
(Το κείμενο στη γερμανική γλώσσα είναι το μόνο αυθεντικό)
(2009/159/ΕΚ)
H ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση για το ραδιοφάσμα) (1), και ιδίως το άρθρο 4 παράγραφος 5,
την απόφαση 2008/671/ΕΚ της Επιτροπής, της 5ης Αυγούστου 2008, σχετικά με την εναρμονισμένη χρήση ραδιοφάσματος στη ζώνη συχνοτήτων των 5 875-5 905 MHz για συναφείς με την ασφάλεια εφαρμογές των ευφυών συστημάτων μεταφορών (ITS) (2), και ιδίως το άρθρο 3 παράγραφος 2,
Το αίτημα της Αυστρίας από 25ης Νοεμβρίου 2008,
Εκτιμώντας τα ακόλουθα:
(1)
Σύμφωνα με την απόφαση 2008/671/ΕΚ, τα κράτη μέλη πρέπει να καθορίσουν και να διαθέτουν, σε μη αποκλειστική βάση, τη ζώνη συχνοτήτων των 5 875-5 905 MHz για ευφυή συστήματα μεταφορών (ITS) που υπόκεινται σε ειδικές παραμέτρους, το αργότερο μέχρι τις 6 Φεβρουαρίου 2009.
(2)
Στο άρθρο 3 παράγραφος 2 της απόφασης 2008/671/ΕΚ προβλέπεται ότι, κατά παρέκκλιση, τα κράτη μέλη μπορούν να ζητούν μεταβατικές χρονικές περιόδους ή/και ρυθμίσεις μερισμού ραδιοφάσματος, κατ’ εφαρμογή του άρθρου 4 παράγραφος 5 της απόφασης αριθ. 676/2002/ΕΚ.
(3)
Η Αυστρία ενημέρωσε την Επιτροπή ότι, επειδή η εν λόγω ζώνη έχει επί του παρόντος εκχωρηθεί σε αποκλειστική βάση σε διασημειακά ραδιοσυστήματα ηλεκτρονικής ειδησεογραφίας (ENG), δεν είναι σε θέση να εφαρμόσει εγκαίρως τις απαιτήσεις που καθορίζονται στην απόφαση 2008/671/ΕΚ.
(4)
Η άδεια για εγκατάσταση και λειτουργία διασημειακών συστημάτων ENG έχει χορηγηθεί από τις αυστριακές αρχές στην Αυστριακή Ραδιοτηλεόραση το 1989 και ισχύει χωρίς γεωγραφικούς ή χρονικούς περιορισμούς σε ολόκληρη την Αυστρία. Η Αυστρία έχει δηλώσει ότι η Αυστριακή Ραδιοτηλεόραση θα εγκρίνει νέο εξοπλισμό διασημειακής ENG μετάδοσης ώστε να λειτουργεί σε διαφορετική ζώνη και ότι έχει συμφωνήσει, το αργότερο την 31η Δεκεμβρίου 2011, να παραιτηθεί από την άδεια χρήσης της ζώνης συχνοτήτων των 5 875-5 905 MHz. Από την 1η Ιανουαρίου 2012, η ζώνη των 5 875-5 905 MHz, θα είναι πλήρως διαθέσιμη για εφαρμογές ITS που είναι συναφείς με την ασφάλεια, σύμφωνα με την απόφαση 2008/671/ΕΚ.
(5)
Η Αυστρία, με επιστολή που απέστειλε την 25η Νοεμβρίου στην Επιτροπή, ζήτησε επίσημα μεταβατική περίοδο κατά τη διάρκεια της οποίας τα ITS μπορούν να χρησιμοποιηθούν στην Αυστρία μόνο εντός χρονικών και περιφερειακών ορίων που θα καθοριστούν έπειτα από συντονισμό μεταξύ των αρμόδιων αρχών για τη διαχείριση του ραδιοφάσματος στην Αυστρία και των διασημειακών συστημάτων ENG που χρησιμοποιεί η Αυστριακή Ραδιοτηλεόραση.
(6)
Η Αυστρία έχει παράσχει επαρκείς πληροφορίες και τεχνική αιτιολόγηση προς υποστήριξη του αιτήματός της, ιδίως με βάση συμπεράσματα της CEPT ότι ενδέχεται να προκύψουν βλαβερές παρεμβολές μεταξύ διασημειακών συστημάτων και συστημάτων ITS συναφών με την ασφάλεια, εφόσον δεν ληφθούν σε εθνικό επίπεδο μέτρα για να εξασφαλιστεί η συνύπαρξη των συστημάτων αυτών. Οι εν λόγω βλαβερές παρεμβολές θα μπορούσαν να προκαλέσουν σημαντικά τροχαία ατυχήματα.
(7)
Η καθολική απαγόρευση χρήσης ITS στη ζώνη των 5 875-5 905 MHz θα περιοριζόταν σε μικρά τμήματα της Αυστρίας και σε σύντομα χρονικά διαστήματα. Η χρήση αυτής της ζώνης από ITS θα εξακολουθούσε να επιτρέπεται στην υπόλοιπη χώρα, υποκείμενη σε συντονισμό από τις αρμόδιες αυστριακές αρχές για τη διαχείριση του ραδιοφάσματος. Η παρέκκλιση δεν θα είχε επομένως σημαντική επίπτωση στην εξάπλωση της τεχνολογίας στην Αυστρία, δεδομένου ιδίως ότι η εμπορική διάθεση των συστημάτων αυτών αναμένεται ότι θα είναι μάλλον περιορισμένη έως το 2011.
(8)
Λαμβανομένου υπόψη του εξαιρετικού χαρακτήρα της παρέκκλισης, η σύνταξη έκθεσης σχετικά με την εξέλιξη της κατάστασης στην Αυστρία για τα ITS και τα ENG θα ευνοούσε την ομαλή εξέλιξη κατά τη μεταβατική περίοδο.
(9)
Κατά τη συνεδρίασή τους, στις 17 Δεκεμβρίου 2008, τα μέλη της επιτροπής ραδιοφάσματος δήλωσαν ότι δεν αντιτίθενται στην εν λόγω μεταβατική παρέκκλιση.
(10)
Η ζητούμενη παρέκκλιση δεν θα καθυστερήσει αδικαιολόγητα την εφαρμογή της απόφασης 2008/671/ΕΚ, ούτε θα προκαλέσει αδικαιολόγητες ανισότητες στην ανταγωνιστική ή κανονιστική κατάσταση μεταξύ των κρατών μελών. Η ιδιαίτερη κατάσταση στην Αυστρία αποτελεί επαρκή αιτιολόγηση για την παρέκκλιση, ενώ πρέπει να διευκολυνθεί η πλήρης εφαρμογή της απόφασης 2008/671/ΕΚ στην Αυστρία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Αυστρία να παρεκκλίνει από τις υποχρεώσεις της βάσει της απόφασης 2008/671/ΕΚ σχετικά με την εναρμονισμένη χρήση ραδιοφάσματος στη ζώνη συχνοτήτων των 5 875-5 905 MHz για συναφείς με την ασφάλεια εφαρμογές ευφυών συστημάτων μεταφορών (ITS), υπό την επιφύλαξη των όρων που προβλέπονται στην παρούσα απόφαση.
Άρθρο 2
Έως τις 31 Δεκεμβρίου 2011, η Αυστρία μπορεί να επιβάλει χρονικά και γεωγραφικά όρια στη χρήση της ζώνης συχνοτήτων των 5 875-5 905 MHz για συναφείς με την ασφάλεια εφαρμογές ITS αποβλέποντας στην εξασφάλιση του συντονισμού με διασημειακά συστήματα που διαχειρίζεται η Αυστριακή Ραδιοτηλεόραση στην εν λόγω ζώνη.
Άρθρο 3
Το αργότερο έως την 30ή Ιουνίου 2011 η Αυστρία πρέπει να υποβάλει έκθεση στην Επιτροπή σχετικά με την εφαρμογή της παρούσας απόφασης.
Άρθρο 4
Η παρούσα απόφαση απευθύνεται στη Δημοκρατία της Αυστρίας.
Βρυξέλλες, 25 Φεβρουαρίου 2009.

Labels: 12
7
8